Jupiter Jon

Jupiter Jon euskal rock talde bat da. Haien musika deskribatzerakoan post-punk etiketa gailendu izan den arren, askotariko eraginak aipatu izan dira: herri musikak, popa, krautrocka, duba...
 Taldekideak 

 Aida Torres - perkusioa, gitarra, harmonika eta ahotsa
 Baxi Ubeda - gitarra eta ahotsak
 Nerea Garrido - gitarra eta sintetizadoreak
 Mariano Hurtado - baxua (2017tik)

 Taldekide ohiak 

 Joxe Caballero - baxua (2011 - 2017)

 Historia 

Akauzazte eta Bukaera taldeetan aritutako Baxi Ubeda eta Lisaböko kide ohi den Aida Torresen arteko laguntasunetik sortu zen Jupiter Jon. Kontzertuetan elkar ezagutu ostean, "punk futurista" egiteaz jarduten zuten eta, hala, Joxe Caballero eta Nerea Garridorekin jarri ziren harremanetan taldea eratzeko. 

Gabon Caligula izenpean Mikel Laboaren Kirru abestiaren moldaketa bat izan zen argitaratu zuten lehen kantua, 2010ean. Hurrengo urtean iritsiko zen lehen diskoa, Pleistozenoko Astelehenak, jada Jupiter Jon izena zutela. 

Lehen diskoa gerora etorriko zenaren aldean ilunagoa izanagatik, hasieratik beretik nabarmendu izan dira taldearen primitibotasuna, ludikotasuna eta originaltasuna. Taldekideek beraiek ere azpimarratu dute jolaserako gogoa eta publikoa dantzan ikusteak sortzen dien plazera. 

Eta metaforak greba egin zeben... bigarren diskoarekin eragin are anitzagoak txertatu zituzten haien musikan. 80eko hamarkadako post-punkaz harago, herri musika ezberdinak ere nabarmentzen dira. Alboka, kongak eta opera ahotsak entzun litezke diskoan, besteak beste. Dena den, egiten dutena rocka dela azpimarratu izan dute. Diskoa argitaratu eta bi urtera, Joxe Caballerok utzi eta Inoren Ero Ni taldeko Mariano Hurtado batu zen taldera. 

Bigarren diskoko aipatu folk joera haien orain arteko azken argitarapenean ere agerikoa da. Amaren Alabak talde zuberotarrarekin batera kaleratu zuten cOUPAGES #03 singlea 2019an. 

Haien eraginez galdetutakoan, askotariko musikak entzuten dituztela nabarmendu arren (Bob Marley, The Ex, Can, The Cramps, Townes Van Zandt...), aipatu izan dute hardcore-punk giroetatik datorkiela musika egiten hasteko grina, Bap!!, Ruido de Rabia eta beste zenbait zuzenean ikustetik. Bidasoako, Tolosaldeako eta Andoaingo eszenak garrantzitsuak izan ziren, zentzu horretan.

Disko guztiak bIDEhUTS zigiluarekin kaleratu dituzte. 

Taldea egun geldirik dago. Baxi Ubedak Zauria taldea sortu zuen, Aida torres Magia Brutan ari da eta Mariano Hurtadok Inoren Ero Ni eta Gailu taldeetan jotzen du baxua.
 Diskografia 

 Pleistozenoko astelehenak (2011, bIDEhUTS)
 Eta metaforak greba egin zeben... (2015, bIDEhUTS)
 cOUPAGES #03 Amaren Alabak taldearekin partekatutako singlea (2019, bIDEhUTS)

 Kolaborazioak 

 «Kirru» abestiarekin Mikel Laboaren omenezko Txinaurriak (2010, bIDEhUTS) bilduman (taldeak Gabon Caligula izena zuela)
 Lisabö taldearen «Oroimenik gabeko filma» moldatu zuten Mirailak bildumarako (2017, bIDEHUTS)

 Erreferentziak 

 Kanpo estekak 

 Jupiter Jon Badok atarian